ช็อค!ยักษ์วงการข่าว”รอยเตอร์”ปลดพนง.ทั่วโลกกว่า 3 พันคน จ่อปิดสำนักงานหลายสิบแห่งใน 2 ปี
ช็อค! ยักษ์ใหญ่วงการข่าว "รอยเตอร์" ปลดพนักงานทั่วโลกกว่า 3 พันคน จ่อปิดสำนักงานหลายสิบแห่งภายใน 2 ปีขางหน้า
6 ธ.ค. 2561

ธอมสัน รอยเตอร์ ผู้ให้บริการข้อมูลทางการเงินและรายงานข่าวต่างๆ ให้แก่สำนักข่าวต่างๆ ของโลก ได้ประกาศปลดพนักงานในสำนักข่าวและแผนกข้อมูลทางการเงิน ทั้งหมด 3,200 ตำแหน่ง และปิดสำนักงานทั่วโลกอีกหลายสิบแห่งภายใน 2 ปีข้างหน้า ทั้งนี้ก็เพื่อเป็นส่วนหนึ่งของการปรับโครงสร้างขององค์กร
อย่างไรก็ตาม แม้จำนวนพนักงานที่ปลดออกครั้งนี้จะเป็นหลักพันคน แต่เมื่อคิดเป็นสัดส่วนแล้วมีสัดส่วนเพียง 12%ของตำแหน่งงานทั้งหมด นอกจากนี้ รอยเตอร์ยังจะปรับลดสำนักงานทั่วโลกลงอีก 30 % ให้เหลือ 133 แห่งเท่านั้น
ทั้งนี้โฆษกของรอยเตอร์ ระบุว่า พนักงานส่วนใหญ่ของบริษัทได้รับทราบเรื่องนี้แล้ว ซึ่งการปรับปรุงองค์กรให้กระชับขึ้น เป็นสิ่งที่รอยเตอร์กระทำอยู่อย่างสม่ำเสมอ โดยบางครั้งอาจมีความจำเป็นที่จะต้องมีการเปลี่ยนแปลงด้านบุคลากร เพื่อสร้างสมดุลระหว่างการบริหารทรัพยากรในองค์กรกับความต้องการของลูกค้า ท่ามกลางสภาพการแข่งขันที่สูง
สำหรับการปรับโครงสร้างองค์กรของรอยเตอร์ครั้งนี้ ทำให้ราคาหุ้นของรอยเตอร์ปรับขึ้นมาถึง 1.17 % ปิดตลาดที่หุ้นละ 50.40 ดอลลาร์
ขณะที่ก่อนหน้านี้ รอยเตอร์ได้ขายหน่วยงานด้านข้อมูลการเงินและความเสี่ยงให้กับบริษัทบริษัทหลักทรัพย์ในกลุ่มแบล็กสโตน เพื่อที่จะมุ่งความสนใจไปที่หน่วยงานที่ให้คำปรึกษาทางกฎหมายและภาษี
ทั้งนี้รอยเตอร์ เป็นสำนักข่าวขนาดใหญ่ที่สุดในโลก แต่สำนักข่าวสร้างรายได้เพียง 6% ของรายได้ทั้งหมดของบริษัท ขณะที่เมื่อเดือนที่ผ่านมา รอยเตอร์เพิ่งเลิกจ้างนักข่าวในฝรั่งเศส เยอรมนี และอิตาลี และเมื่อเดือนต.ค. สำนักข่าวเอเอฟพี เพิ่งประกาศแผนเลิกจ้างพนักงานรวม 125 ตำแหน่ง หรือคิดเป็น 5 % ของพนักงานทั่วโลก เพื่อยุติการขาดทุนของบริษัท